Papersnake/gushiwen huggingface dataset:
寄外征衣
陈玉兰（唐代）

夫戍边关妾在吴，西风吹妾妾忧夫。
一行书信千行泪，寒到君边衣到无？
皆遍示现
释印肃（宋代）

春有百花冬有雪，夏有凉风秋有月。
若无一事挂心头，个里无私真廓彻。
尖齐圆健笔之四德戏作四首 其二
玄烨（清代）

齐之故有道，人一已千能。默运良为手，挥毫须敬承。
生查子 咏蝶
丁白（清代）

应是共春期，两两归芳苑。叶底复花间，粉翅轻盈展。

幽梦暗萦牵，为惜残红乱。黄鸟苦无情，唤起双惊散。
晚过张分司园
董嗣杲（宋代）

偶乘意度过东邻，芳艳多情媚柳津。
欢笑直邀云际月，酣歌狂柳雨馀春。
亭台花木销官酒，城郭风烟老客身。
回首庐山图画里，不知愁落软红尘。
维摩赞
释祖钦（宋代）

尪羸面孔，蹊跷肚肠。
忧愁苦恼，诈病在床。
说离生死妙法，一默无双。
秋晚书怀
崔涂（唐代）

看看秋色晚，又是出门时。白发生非早，青云去自迟。

梦唯怀上国，迹不到他岐。以此坚吾道，还无愧已知。
减字木兰花·清尊白发
陈师道（宋代）

清尊白发。曾是登临年少客。不似当年。人与黄花两并妍。来愁去恨。十载相看情不尽。莫更思量。梦破春回枉断肠。
题竹石
倪岳（明代）

湘江不可渡，披图开我心。万玉倚晴碧，彷佛湘山阴。

清商耸毛发，苍雪何萧森。霜寒白石瘦，林迥青烟深。

危梢拂层巘，远黛迷孤岑。泠泠发天籁，悠悠引鸾音。

幽贞良足娱，密荫还相临。怀哉冰雪冱，挺挺纷难侵。

佳境渺在望，何当遂招寻。临风意无限，因之感微吟。
题秋江举网图
郑真（明代）

西风波浪刮鱼腥，何处幽人独下罾。百岁想甘清节守，桐江不必问严陵。
一丛花·咏并蒂莲
纳兰性德（清代）

阑珊玉佩罢霓裳，相对绾红妆。藕丝风送凌波去，又低头、软语商量。一种情深，十分心苦，脉脉背斜阳。
色香空尽转生香，明月小银塘。桃根桃叶终相守，伴殷勤、双宿鸳鸯。菰米漂残，沉云乍黑，同梦寄潇湘。
北堂斋居示秬秸
张耒（宋代）

穷腊贫家絺纻单，可堪过雨夜堂寒。
屏除荤酒神应爽，谈笑诗堂乐未闲。
净境眼前无俗物，清都梦到有飞翰。
鸡鸣月落纸窗白，疑是从天风驭还。
驾自宣光殿还内
孔武仲（宋代）

直午开金阙，中天动玉舆。
千官星拱有，万乘斗回车。
瑞气春妍星，清风雨霁初。
鸣鞭音寥廊，彩仗正苏舒。
古礼观瞻始，皇情酌献余。
书林俊游盛，拜舞烂袍鱼。
送明甫初筮十首
刘克庄（宋代）

禄米皆前定，分铢不可添。
园葵莫争利，邻枣亦伤廉。
题白莲院
邓柞（宋代）

古树纷纷千嶂雨，远寺鸣钟迷处所。
一水东流浮落花，隔云应有秦人住。
海风不断长松路，万籁寒生苍玉麈。
此去江南山更深，桄榔叶暗猨啼苦。
鹧鸪天·莫问天涯路几重
朱彝尊（清代）

莫问天涯路几重，轻衫侧帽且从容。几回宿酒添新酒，长是晨钟待晚钟。
情转薄，意还浓。倩谁指点看芙蓉。行人尽说江南好，君在巫山第几峰。
临江仙·红楼缥缈光风里
王之道（宋代）

红楼缥缈光风里，熙熙和气欢声。遏云余韵最关情。春山闲淡淡，秋水醉盈盈。

老去自怜心尚在，相逢殊慰劳生。纹楸聊复戏同枰。试烦歌一曲，须借酒三行。
寄武陵道友
齐己（唐代）

阮肇迷仙处，禅门接紫霞。不知寻鹤路，几里入桃花。

晚树阴摇藓，春潭影弄砂。何当见招我，乞与片生涯。
临清龛
汪任（宋代）

地辟仙龛小亦奇，龛前长泻碧琉璃。
我来恰似陶彭泽，鉴景濡毫便赋诗。
风入松
陆游（宋代）

十年裘马锦江滨。酒隐红尘。万金选胜莺花海，倚疏狂、驱使青春。吹笛鱼龙尽出，题诗风月俱新。

自怜华发满纱巾。犹是官身。凤楼常记当年语，问浮名、何似身亲。欲寄吴笺说与，这回真个闲人。
过璨师房
宋庠（宋代）

病客尘缨外，幽斋法境中。
庭喧施鸟食，坐拂去花风。
茗溜沈瓯绿，檀烟入篆红。
忘言一相对，何处妄求空。
酬微之梅暑新句
王安石（宋代）

江梅落尽雨昏昏，去马来牛漫不分。
当此沈阴无白日，岂知炎不有彤云。
琴弦欲缓何妨促，画蠹微生故可熏。
回首凉秋知未远，会须重曝阮郎褌。
陪洪景卢左司马德骏薛季益冯圆中三郎中汪中嘉总干游蒋山以三十六陂春水分韵得三字
史浩（宋代）

大江汹澎湃，风静星斗涵。截然当地险，界限天东南。

金陵帝王都，窟宅何耽耽。龙虎争负恃，盘踞昔所谈。

我适访陈迹，策马冲烟岚。蒋山上叠翠，秦淮俯拖蓝。

宝公道场主，貌像坚瞿昙。千年窣堵波，倒影落寒潭。

共知胜绝处，即是弥勒龛。舂春足佳致，慨想聊停骖。

六朝互兴废，较德同朝三。中原文武境，久困兵贪婪。

曾无混一志，溥施鸿恩覃。区区守霸图，局束令人惭。

岂若吾主圣，坐遣凶渠戡。长驱翔灞上，垂拱受朝参。

回观兹奥区，脱去如遗簪。小臣执羁靮，喜释心如惔。

再拜觞万寿，恺乐将屡酣。却来寻故栖，了此七不堪。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其四
戴炳（宋代）

有时山洞拾荆薪，应遇真仙对弈春。多少胸中高著处，尽教饶尽世间人。
为友人写春江图
道济（宋代）

书画非小道，世人形似耳。出笔混沌开，入拙聪明死。

理尽法无尽，法尽理生矣。理法本无传，古人不得已。

吾写此纸时，心入春江水。江花随我开，江月随我起。

把卷坐江楼，高呼曰子美。一啸水云低，图开幻神髓。
吴武氏表兄
廖行之（宋代）

我家蒸湘东复东，君尝过我从妪翁。
我时总角君未冠，相与游戏如鸿濛。
无何君作十年别，远指沅水云能穷。
儿时岂识销黯事，聚散过眼回头空。
衡阳以西大酉麓，其间不及马牛风。
向来往往二十载，音问无计随鳞鸿。
吾翁得官夜郎郡，尽室随牒溪山中。
故应喜近栖碧老，岂谓一疾铭幽宫。
箕裘頼有七男子，华萼竞秀阶庭丰。
尔来得得步相访，磊落玉树何玲珑。
固知乃翁已无憾，有子足胜王家戎。
团圞夜话得相属，幸勿别去轻匆匆。
即今山城二月半，李花能白桃能红。
阳和薰蒸著草木，骀荡天冶春融融。
繁华不足悦我上奶，独以文字忻磨砻。
男儿胸中负志业，声价直欲高恒嵩。
立身扬名我辈事，肯逐斥鷃甘蒿蓬。
篇诗殷勤丐领畧，但愧骫骳言非工。
自守
韦骧（宋代）

薄仕功名未计高，懒随时辈强譊譊。推诚本在求诸内，害义何如寡所交。

岂为初官寻要路，唯忧旧学长心茅。清贫我乐人毋诮，不独扬雄解解嘲。
闻延平水沴
陈宓（宋代）

延平山水东南冠，连岁何辜致许灾。
积雨堤防宜有素，后时悔懊谩兴哀。
邳州八景 其三 圯桥夜月
唐之淳（明代）

泗水西边沂水东，留侯黄石有遗踪。一编不受秦人火，三寸终成汉室功。

曙色苍凉茅店月，履声寂寞柳营风。我来圯下留多日，几度兴怀听漏终。
谢张使君惠簟
喻良能（宋代）

瘦玉敲风翠干长，织成漪浪莹沧浪。
封题尚带鄱江润，卷赠犹馀燕寝香。
竹笛当年同秀质，桃笙何处避寒光。
微躯讵足当珍赐，持奉亲闱枕扇凉。
次韵十绝·见客
楼钥（宋代）

客至何妨送与迎，门前罗爵亦人情。
可怜寒士犹相望，时有饥来柳絮轻。
盘洲杂韵上 白山茶
洪适（宋代）

自读文成赋，经营巧作难。涪翁真溢美，何似鹤头丹。
咏史诗。铜柱
胡曾（唐代）

一柱高标险塞垣，南蛮不敢犯中原。

功成自合分茅土，何事翻衔薏苡冤。
送冯
周紫芝（宋代）

上尽西湖几翠峰，偶依征驿度边风。遥知载酒寻山句，尽入弯弓落雁中。
片雪歌
张耒（宋代）

瑶池一片孤飞雪，风急身轻飞不歇。
谁将翠袖遮得归，十斛明珠换与谁。
金龟贵客迎将去，玉作辎軿载尘雾。
人间不解桃李心，独与琵琶自相语。
主人白头情不亲，朱楼夜锁梨花春。
愿同花落寄流水，飘出朱门随路尘。
长恐此生空已矣，从此失身轻薄子。
人生但乐两知心，谁是琼瑶孰泥滓。
莺惊中弹花辞树，蝶散蜂惊春日暮。
风光不断流水长，不知片雪今何处。
郡斋水阁闲书·闻道
文同（宋代）

闻道幸非曲士，读书甘作陈人。
为文自怪逆俗，好画谁知入神。
马伯庸拟李商隐无题次韵四首 其一
袁桷（元代）

金缕歌残月堕江，玉颜曾忆侍油幢。象床云重恩专壹，鲸锦波翻赐叠双。

春浅正宜毡作幕，夜凉深恨魫为窗。浣纱可是无灵匹，侧足寒溪溅石淙。
秋日在梧桐
王安石（宋代）

秋日在梧桐，转阴如急毂。
冥冥蔽中庭，下视今可暴。
高蝉不复嘒，稍得寒鸦宿。
百绕有衰翁，行歌待春绿。
天台道中
陆壑（宋代）

萧飒西风吹帽纱，征途近晚欲停车。
峰回路转六七里，犬吠鸡鸣三四家。
采药人归闻术气，寻仙路远梦桃花。
买来山酿全如水，亦解昏昏到日斜。
都门送王君静斋归里
赵善鸣（明代）

去归且卧罗浮月，饱吃峰头四百薇。书史固应三箧富，车裘先荐五陵肥。

舟行浦口花饶笑，意达天涯雁影迟。杯酒葵花池点雨，往来踪迹自依依。
拟赠程穆倩
张谦宜（清代）

谁能诗思入风云，屈指南都老隐君。脉望仙鱼含斗气，禹陵秘笈走龙纹。

山封乳洞还招隐，砚带霜皴未可焚。北地崆峒称劲敌，也应心折水犀军。
春暮同周元郊行宿烟霞道院时约黄生同奕
王称（宋代）

累月看花奈醉吟，不知春树变鸣禽。偶随芳草同閒屐，静拂孤云响素琴。

尘世关情人事少，松坛期宿夜灯深。明朝入洞观棋去，未许樵夫得见寻。
琴歌
王谨礼（宋代）

低露下，深幕垂，
月照孤琴空弦咽，宵泪谁怜此夜心。
浣溪沙
葛胜仲（宋代）

通白轻红溢万枝。浓香百和透丰肌。丹山威凤势将飞。

玉镜台前呈国艳，沈香亭北映朝曦。如花惟有上皇妃。
读《史记》四十首 其三十六 犊鼻裈
张晋（清代）

长乡倦游复善病，闲来偶过临邛令。故人朝夕拜下风，眼前车骑何雍容。

是时文君正新寡，窃听琴声绿窗下。高堂为鼓一再行，琴心微挑意已倾。

归来家中徒四壁，慰饥独有远山色。当垆自酤酒，观者何□□。

涤器杂佣保，身着犊鼻裈。一钱不分何不可，风流岂谓羞王孙。

狗监能知子虚赋，词人深被君王慕。四马高车还故里，县令先驱负弩矢。

丈夫遇合会有时，彼富人者那得知。王孙此时愿已满，自言女尚长卿晚。
望云岭自古北口五十里至岭上南北使者各置酒三盏乃行 其二
彭汝砺（宋代）

投老不堪行路难，衰迟久合老田间。雪霜一意催蓬鬓，尘𡏖多方污病颜。
及瓜将行留别南山
方希觉（宋代）

南山陈迹遍搜寻，好景森罗直万金。
别后不知谁念我，经营偏费主人心。
初夏
陆游（宋代）

老翁卖卜古城隅，兼写宜蚕保麦符。
日日得钱惟买酒，不愁醉倒有儿扶。
寒梅词
李九龄（唐代）

霜梅先拆岭头枝，万卉千花冻不知。

留得和羹滋味在，任他风雪苦相欺。
乡村访友
钱月龄（明代）

乱鸦枯木夕阳村，野客寻诗远到门。石径逗烟茶正熟，地炉连到酒重温。

寒泉写意琴三尺，午夜论心月半痕。一别忽经三十载，喜君生子又生孙。
南歌子（仲弥性席上）
张孝祥（宋代）

曾到蕲州不，人人说使君。使君才具合经纶。小试边城、早晚上星辰。

佳节重阳近，清歌午夜新。举杯相属莫辞频。后日相思、我已是行人。
雨后抵观音门
鄂恒（清代）

簇簇排红树，行行傍翠岩。烟波摇古郭，江雨落春帆。

路滑难移屐，寒轻不著衫。乌衣相识燕，樯上话呢喃。
壬辰天中节，赴平江锡燕，因怀去年以侍臣摄
范成大（宋代）

去岁排场德寿宫，薰风披拂酒鳞红。
小臣供奉金龙醆，亲到虚皇玉座东。
天中繖动玉舆来，万岁三声彻九街。
想见牙床当殿过，舜裳云委拜尧阶。
重游钓台 其二
王十朋（宋代）

弭棹祠堂下，一天星斗明。客星寻不见，影浸钓滩清。
与节推李师益游谷隐习池
邹浩（宋代）

无心一何求，无垢一何洗。与子入山来，放脚东风里。

岩根初著花，溪冰半流水。一笑真偶然，松声为谁起。
松下
赵崇鉘（宋代）

松梢凉露警孤鹤，潭面北风蟠老蛟。
蛟老涎腥波浪恶，独吟碎月看松梢。
淳熙丁未初伏奉亲避暑中岩
杨光（宋代）

伽陀坐断碧岩阴，手眼无非利物心。
借我初庚涤袢暑，泠风美荫木千寻。
假山
郑刚中（宋代）

真山固自玉簪碧，秋意亦到假山中。
峰润雨因窗罅入，洞寒云与小炉通。
赠朱野拙
许月卿六（宋代）

官样何如野，谋生拙最宜。
君门标野拙，篆刻大精奇。
谢都官监建安郡
宋祁（宋代）

郎署新畴出宰功，海闽关夹使旌雄。
晨涂倦伏双毫奏。暮席贪随五两风。
芳荈摘山唐贡远，薧鱼升豆汉祠丰。
赌囊贵胃膏腴盛，丽唱行闻溢褚中。
韦溪八咏 其五 东溪丹荔
成鹫（清代）

长夏离支熟，东皋胜事多。赤城通水国，红树拟霜柯。

人有十年计，官无五月科。隔溪看未饱，欲买奈贫何。
草堂夜坐
窦群（唐代）

匣中三尺剑，天上少微星。勿谓相去远，壮心曾不停。
花心动 南塘元夕
蒋捷（宋代）

春入南塘，粉梅花、盈盈倚风微笑。虹晕贯帘，星球攒巷，遍地宝光交照。

涌金门外楼台影，参差浸、西湖波渺。暮天远，芙蓉万朵，是谁移到。

鬒鬓双仙未老。陪玳席佳宾，暖香云绕。翠簨叩冰，银管嘘霜，瑞露满钟频釂。

醉归深院重歌舞，雕盘转、珍珠红小。凤洲柳，丝丝淡烟弄晓。
和纪伯紫
魏裔介（清代）

钟山醉老太平春，自与云霞道气亲。三代尚存惟我辈，百年独步见斯人。

久居深巷绝华毂，耻向侯门吐锦茵。高隐从来思济世，殷勤属我作良臣。
送伦右溪五首 其四 回歧
王渐逵（明代）

遥识回歧路，因君起旧思。六年曾此度，并舸得相移。

珠泽应同媚，钟彝好自垂。行藏本无迹，何必叹临歧。
金粟堆
韩驹（宋代）

少陵金粟堆前泪，叹息开元万事空。今日我来愁又绝，更无松竹鸟呼风。
哭舍弟二首
李中（五代）

鸿雁离群后，成行忆日存。谁知归故里，只得奠吟魂。

虫蠹书盈箧，人稀草拥门。从兹长恸后，独自奉晨昏。

浮生多夭枉，惟尔最堪悲。同气未归日，慈亲临老时。

旧诗传海峤，新冢枕江湄。遗稚呜呜处，黄昏绕繐帷。
颂古五十三首
释文礼（宋代）

薤歌声咽些声长，听得哀哀忽断肠。
依旧红轮西畔没，大千无地著凄凉。
送李瑜屯田通判润州
韩维（宋代）

耳熟江南胜事传，闻君官去便翛然。
江流截楚红尘断，山势吞吴秀色连。
紫蟹迎霜新受钓，黄花吹酒正当前。
嗟予不得从斯乐，坐看秋风发画船。
瞻兰芎山
赵友直（宋代）

兰芎围绝嶂，图画望中悬。
几度令人慕，登临学葛仙。
次韵杨廷秀待制寄题朱氏涣然书院 其二
周必大（宋代）

诚斋万事悟活法，诲人有功如利涉。嗟我大类醯鸡然，时复一窥瓮中天。
谢赵生惠芍药三首
陈师道（宋代）

郁郁芬芬十里薰，红妅白白数枝春。
要将结习恼鶖子，送与毗耶彼上人。
句
王逵（宋代）

下临广陌三条阔，斜倚危楼百尺高。
和千家诗六十首 其三十七 居洛初夏
李江（明代）

洛南山色雨初晴，十五年来两眼明。一阵青苗寒拥绿，鬼神知我此心倾。
送莫又张栻之润州
卢文弨（唐代）

新年初见黯离颜，杨柳才青未可攀。有客萍蓬还独泛，何人风雪最相关。

寒冲凫雁春前水，梦到金焦望里山。我亦扁舟向东去，樯乌背发几时还。
送秀才归南海
林昉（宋代）

归路番禺远，蛮乡岛屿经。
天黄春有瘴，海黑夜无星。
北帖船中看，南歌枕上听。
遥知到家日，蜩响荔枝青。
九日书怀
金履祥（宋代）

欲买山园种菊花，此心荏苒负年华。
几时三径成归计，今日重阳转忆家。
落帽已惊微雪早，登楼为望白云斜。
诗成卷起悲秋意，天阔风高未易涯。
卜算子（用前韵弟藻次日又设酒）
陈著（宋代）

喜气满清门，庆集还新样。卜醉筵开意转浓，昨日今朝两。

愧我一年多，见汝双欢晚。自觉人生此会稀，有酒宁论盏。
昼静
凌义渠（明代）

耀晷正当天，午馀仍未缓。避热且闭门，细簟足舒展。

墙头雀未停，户外蝇方满。小僮倚壁睡，迎凉恣偏袒。

文史任堆前，意慵目力浅。聊刷面上尘，层层付清盥。

嚣寂竟何常，去市止一版。偏爱昼能閒，不畏暑方喘。

徘徊几岁时，日影忽西转。微听飒飒声，槐阴来别馆。
法王禅林早起二首 其二
金朝觐（清代）

不是禅栖水月邻，齑盐岁月反安贫。老僧休说斋粮少，我佛原为乞食人。
行及白马寺捧留守相公康国韩公手翰且云名园例惜好花以俟同赏因成小诗 其一
文彦博（宋代）

公书苦惜春光晚，柳絮榆钱扑面飞。
惟说名园绝奇品，留花未发待翁归。
古意
黄溍（元代）

荆人初得玉，跅足辞岩阿。持献万乘君，君门正嵯峨。

谁其尸国万，谬以石见诃。迷邦诚不忍，欺君反同科。

臣口不自明，臣心终靡它。抱璞重再拜，呼天泪滂沱。

泪尽血可续，玉在良已多。是事古则然，呜呼今奈何。
次韵和吴侍郎洊贶雅篇
宋庠（宋代）

携辅西还玉体痊，银台归兴且陶然。
谈经宝序常迎日，膝席清司最近天。
君拂翠緌朝右贵，我惊华发鑑中鲜。
洛都巴俚虽求旧，莫累阳春一种传。
四川茶马牛宝章
魏了翁（宋代）

子云一去千馀载，惟有成都墨池在。草玄此地是邪非，玄文今在人谁知。

虽逃刘歆酱瓿阸，鼠壤蛛窠蠹鱼宅。岂无学者工探求，不讥僣圣几赘疣。

自从马邵造玄域，晁氏谱之张氏翼。亦云察矣人犹疑，试为诸老申其辞。

易书广大包天地，辞变象占都一致。世儒造入各不同，有一于此均为功。

况于易玄互相发，不同之同真善学。历家中首先黄钟，虽以坤复为初终。

纪日天正始牛宿，又以日星分左右。起从冬至易玄均，玄意欲取臣承君。

易书八八而用七，玄文九九而存一。易分六位中二五，臣志上通君下取。

玄以一五而为中，君道君尊臣代终。玄文主日易主岁，易书为经玄为纬。

谓玄于易地承天，就中邵子尤知玄。或云玄准卦气图，是图疑亦非圣书。

岂知中复与咸遇，乃是阴阳自然数。或云玄仿太初历，黄钟之分八十一。

岂知虚三与虚九，其数虽同其法否。或云玄象宗浑天，浑天方象包于圆。

岂知兼用盖天说，盖以舆地承纯乾。易虽无玄不为阙，易更得玄滋有发。

且如河图与洛书，发挥道数无遗馀。后来支干及声律，运气参同至太一。

与易并行人不讥，千岐万辙同一归。况玄于易同而异，何独于玄苦讥议。

子云之师曰林闾，鹤山之下谁其徒。自翻机杼作生活，律历图书无不合。

若非马邵晁张伦，后世几无扬子云。后世子云今继作，而此玄文终寂寞。

空馀绘象与棠阴，聊与文士供嘲吟。
送曹公远给假暂归阳羡
卢龙云（明代）

三载频烦领度支，一时经画号清釐。心殚国计闻舆颂，誉洽朝绅荷主知。

昼锦漫乘春暮去，皇纶应就里中移。可堪后会犹难定，执耳词坛且仗谁。
后园小池
李复（宋代）

凿地开方断石根，润通草树亦欣欣。
筑基偏傍孤亭阔，引水初从曲径分。
风约落花回近岸，露垂欹竹滴圆纹。
春晴山鸟常来浴，浅处喧喧故作群。
失题
赵珍白（清代）

由来名胜推潇湘，徒倚龙飞驻朔方。曩日两湖传庙祧，今朝燕冀叙开潢。

盟心肯负栽培德，珥笔字忘燕翼长。谱牒荒烟垂裕后，聊存一线庆兰芳。
寄临川诸旧兼悲二谢 其二
李彭（宋代）

董侯本是古沈冥，风味澹然云水深。见说修门和气满，何用涉江歌采菱。
望少室
许安仁（宋代）

名山都不见真形，万仞盘盘入杳冥。安得云间骑白鹤，下看三十六峰青。
山行有怀雨农兼寄春卿
程怀璟（清代）

高山生自云，山为云气拥。天风一吹荡，云挟山欲动。

无意入云中，湿烟如海涌。古树郁苍翠，危石露巃嵷。

时闻鸣鹤声，疑蹑仙人踵。仰窥天近远，一气接澒洞。

出云复入云，马首双耳耸。我欲袖云归，妙手莫能捧。

羡子山中人，著书得几种。尽日看云飞，心清绝俗冗。
酒泉子（十之二）
潘阆（宋代）

长忆钱塘，临水傍山三百寺。僧房携杖遍曾游。闲话觉忘忧。

栴檀楼阁云霞畔。钟梵清宵彻天汉。别来遥礼只焚香。便恐是西方。
江神子（集句惜春）
晁补之（宋代）

双鸳池沼水融融。桂堂东。又春风。今日看花，花胜去年红。把酒问花花不语，携手处，遍芳丛。

留春且住莫匆匆。秉金笼。夜寒浓。沈醉插花，走马月明中。待得醒时君不见，不随水，即随风。
题瀑布图后
蒲寿宬（宋代）

平生托游从，林野乃其趣。
出处偶不同，清浊良已忏。
解组浣我偶，叩门为君诉。
方殷岐黄事，何日当展晤。
欲漱岩下泉，蛩驉念同路。
默携照胆镜，历历见情愫。
韦韠谁为驱，千林泻悬布。
初挂冰一帘，晶晶滴珠露。
弄电不辍笑，轰谷激电怒。
玉虬擘重崖，白昼云雪互。
震掉若弗容，俄然脱沉痼。
寂寂霜林钟，茫茫虎溪渡。
草堂香山基，兴废今几度。
诛茅讵为晚，千古一旦暮。
与君共兹图，濯濯如振鹭。
登眺晨百回，畴能局高步。
高阳台·桥影流虹
朱彝尊（清代）

吴江叶元礼，少日过流虹桥，有女子在楼上，见而慕之，竟至病女。气方绝，适元礼复过其门，女之母以女临终之言告叶，叶入哭，女目始瞑。友人为作传，余记以词。

桥影流虹，湖光映雪，翠帘不卷春深。一寸横波，断肠人在楼阴。游丝不系羊车住，倩何人、传语青禽？最难禁。倚遍雕阑，梦遍罗衾。
重来已是朝云散，怅明珠佩冷，紫玉烟沉。前度桃花，依然开满江浔。钟情怕到相思路，盼长堤、草尽红心。动愁吟。碧落黄泉，两处难寻。
春云怨 题“梨花白燕图”，为柔吉夫人作。
苏穆（清代）

韶华暗换。见数枝冰艳，盈盈深院。瘦骨偏宜妆淡，万叶暮云春思远。

暖日生香，轻阴送影，半掩离愁半清怨。帘外从它，无言桃李，闲立画廊遍。

斜阳一抹空遗叹。写生绡素幅，幽怀难浣。永夜姮娥易魂断。

输与梁间，对语呢喃，旧巢依恋。动是天涯，惜春人老，柳絮乘风弄晚。
书林逸人壁
释惠崇（宋代）

诗语动惊众，谁知慕隐沦。
水烟常似暝，林雪乍如春。
薄酒懒邀客，好书愁借人。
有时行药去，忘却戴纱巾。
娲皇墓诗送乔太常
李梦阳（明代）

伊闻女希氏，奋迹鸿荒日。神功羲农并，吹簧豁阴郁。

鳌极本寓言，蛇身竟恍惚。遗墓赵城侧，古庙松杉密。

霍岭峙巑岏，汾川眇荡潏。穆穆秉德臣，肃肃拳瞻谒。

祈灵溯遐躅，明禋备精物。天虽积清气，运久恐漏阙。

徒炼五色石，寥廓讵能越。送子顾周道，俾我心于邑。
长相思·要相逢
吴潜（宋代）

要相逢。恰相逢。画舫朱帘脉脉中。霎时烟霭重。怨东风。笑东风。落花飞絮两无踪。分付与眉峰。
送高将永亨
刘跂（宋代）

大高杀身如伍尚，弟有子胥天未丧。小高自慕颜太师，能言兄未常山时。

事随日往长已矣，邂逅相逢识其弟。谁言恨不见古人，两意恐非今人比。

结发行阵初齐名，志同不在同生死。苦遭文吏巧见诋，边人至今犹坠泪。

三年默默趋戎行，骅骝捕鼠非所长。趣装定返云中未，上书今遇尚书郎。
同元美夜集明卿值雨
宗臣（明代）

秋云此日满长安，那肯相逢不夜阑。风雨骤随双骑到，薜萝况夜一尊寒。

愁心独有中原在，侠气君从北斗看。戎马关山余涕泪，十年空负汉庭冠。
寄王荆公忆江阴
朱明之（宋代）

城上城隍古镜中，城边山色翠屏风。
鱼是接海随时足，稻米连湖逐岁丰。
太伯人民堪教育，春申沟港可疏通。
朱轮天使从君欲，异日能忘笑语同。
答杜挚诗
毌丘俭（魏晋）

凤鸟翔京邑，哀鸣有所思。才为圣世出，德音何不怡。

八子未际遇，今者遭明时。胡康出垄亩，杨伟无根基。

飞腾冲云天，奋迅协光熙。骏骥骨法异，伯乐观知之。

但当养羽翮，鸿举必有期。体无纤微疾，安用问良医。

联翩轻栖集，还为燕雀嗤。韩众药虽良，恐便不能治。

悠悠千里情，薄言答嘉诗。信心感诸中，中实不在辞。
题请息斋六言十首 其二
范成大（宋代）

多谢纷纷云雨，相忘渺渺江湖。坐隅但忌占鵩，屋上何烦誉乌。
鹧鸪天·席上作
范成大（宋代）

楼观青红倚快晴，惊看陆地涌蓬瀛。南园花影笙歌地，东岭松风鼓角声。
山绕水，水萦城。柳边沙外古今情。坐中更有挥毫客，一段风流画不成。
送程给事知越州二首 其二
王伯虎（宋代）

长云千里海边城，两粤今传惠爱声。帝载待咨唐岳牧，郡符还屈漠公卿。

天墀面拜恩纶重，江国人瞻昼绣荣。府掾尘埃归未得，乡心先已逐双旌。
秦楼月
陈三聘（宋代）

云衣薄。春晴自有东风掠。东风掠。度听枝上，几声干鹊。

曲屏心事新题却。离愁何用堆眉角。堆眉角。今朝莫是，打头风恶。
自叹
文天祥（宋代）

草宿披宵露，松餐立晚风。
乱离嗟我在，艰苦有谁同。
祖逖关河志，程婴社稷功。
身谋百年事，宇宙浩舞穷。
醉中怀江湖旧游偶作短歌
陆游（宋代）

无渡河，浪花无蒂高峥嵘；莫登楼，茫茫芳草难为情。
华轩宝马只好路旁看，冶金伐石空留後世名。
古来惟有竹林诸人称达生，一醉之外万事鸿毛轻。
可怜痴人竞声利，坐使方寸森五兵。
散花州上青山横，野鱼可脍菰可烹。
脱冠散发风露冷，卧看江月金盆倾。
恭题文皇四骏图四首
张居正（明代）

天马徕，翼飞龙。蹄削玉，耳垂筒。碧月悬双颊，明星贯两瞳。

文皇将士尽罴虎，复有龙驹助神武。流矢当胸战不休，汗沟血点桃花雨。

坝上摧锋第一功，策勋何必减元戎。君不见虎士标形麟阁里，龙驹亦入画图中。
偶题
柴随亨（宋代）

人世阴晴了未知，一僮一鹤自相随。
已无少小尊前梦，惟有老来乱后诗。
花落鸟啼眼几觉，水流云散醒多时。
蟠桃结实三千岁，知熟黄粱几度炊。
席上感别送桂倅
赵抃（宋代）

照人冰骨是真仙，失臂江西仅十年。子拥倅车袍著茜，我趋宾席幕依莲。

今宵把酒方欢甚，明日班荆又黯然。八桂到须多假日，府中佳醑主公贤。
送祁阳黄宰
胡宿（宋代）

邑控三湘远，帆经百舍迟。天文瞻翼轸，江色泛涟漪。

丹阙倾心恋，苍山举目疑。欢杯凭秫米，骚思托兰旗。

竹律宽无害，琴堂静不欺。期年行奉诏，虎帐对尧眉。
读刘皋闻便是离家莫忆家句有感再用前韵
尹继善（清代）

老去逢春与转加，轩亭喜傍水之涯。须知小住谁非客，即便同归那是家。

拟上虚舟还载酒，更邀别院看移花。枯枝落水皆堪赏，何必樽前有丽华。
疏帘淡月 帘阴
叶九苞（清代）

篆烟香细。绕绣闼重重，被伊凝滞。雨过潇湘，满地碧痕如水。

醒馀蕉梦人空倚。半遮愁、半遮憔悴。尽容花底，夕阳不许，玉钩收起。

问谁也、玲珑巧制。恍青晕笼沙，白描着纸。熠耀潜穿，真个明投暗里。

藓阶粉月沈凉意。障微云、魂甜末丽。怪他烛影移来，埽却秋纹半砌。
秋兴 其二
彭印古（清代）

将晚多秋色，枫林醉叶丹。天随云变幻，人共月孤寒。

笔砚生涯拙，诗书气味酸。愁怀无可遣，独把剑来看。
清江引·相思
徐再思（元代）

相思有如少债的，每日相催逼。常挑着一担愁，准不了三分利。这本钱见他时才算得。
寄翠微无可上人（一作无学禅师）
李洞（唐代）

远近众心归，居然占翠微。展经猿识字，听法虎知非。

泉注城池梦，霞生侍卫衣。玄机不可学，何似总无机。
咏老桐
李龏（金朝）

枯心不作花，仪凤那采取。何当被朱弦，赍身大晟府。
如梦令 病起
钟蕴（清代）

抱病恹恹懒锈。怯怯腰肢如柳。睡起捲珠帘，恰恰莺啼时候。

声逗。声逗。唤得深闺人瘦。
白莲
周密（宋代）

移根来太华，楚楚翠绡裳。玉冷擎仙掌，珠明滴露房。

秋涵云影淡，水印月痕香。好结庐山社，轻尘避夜凉。
摊破浣溪沙·梓树花香月半明
陈继儒（明代）

梓树花香月半明，棹歌归去草虫鸣。曲曲柳湾茅屋矮，挂鱼罾。
笑指吾庐何处是，一池荷叶小桥横。修竹纸窗灯火里，读书声。
春日钱塘杂兴二首
施肩吾（唐代）

酒姥溪头桑袅袅，钱塘郭外柳毵毵。

路逢邻妇遥相问，小小如毵学养蚕。

西邻年少问东邻，柳岸花堤几处新。

昨夜雨多春水阔，隔江桃叶唤何人。
月下
姜特立（宋代）

晚来暑退坐前墀，嫋嫋南薰动翠微。
便欲乘风游汗漫，白云顶上玩清辉。
如梦令 放怀
董俞（清代）

久拟结茅岩穴。便可长抛一切。底事为饥驱，消受江花岭月。

愁绝。愁绝。那得称心时节。
白秋海棠
朱受新（清代）

清秋湛露浥琼芳，素影风摇玉砌旁。夜静看花人独立，水晶帘外月如霜。
虎丘和孙少
刘敞（宋代）

昆阆乘沙不可攀，蓬莱涉海去无还。宁知胜绝神仙境，近在青林绀宇间。
为救一后生作
释道济（宋代）

后生后生，忽犯天嗔。
前生恶业，今生缥身。
老僧救汝，归奉母亲。
诸恶莫作，免得祸临。
病居遣兴
王格（明代）

负杖出衡门，登城望绝絺。
林疏鸟未繁，山寒草犹浅。
去水有来舟，故原见新垦。
牧笛谁家村，樵唱春风坂。
忽闻雁度初，因念客行远。
缓步归茅庐，惆怅不能饭。
送雪堂和尚还鹅湖
梁宪（明代）

末路如今日，乾坤通塞时。尘沙归浩劫，硕果得吾师。

语默无非道，行藏随所之。鹅湖寻旧隐，重去剪茅茨。
寄上山阳太守屯田
吕南公（宋代）

故国无田只一瓢，儒冠相误感萍漂。虞翻骨相终迍滞，许劭题评漫借饶。

已养道心忘贵贱，故应荣分任渔樵。文章解颂贤人业，更坐看君立九霄。
和简叔向伯先生仲谦倪公
朱希晦（元代）

我家雁荡南，啸傲云松下。平生伯牙弦，不恨知音寡。

晚交倪与伯，荏苒几寒夏。骐驎日千里，鼓车岂合驾。

缅思昌黎公，低头拜东野。文润三峡流，毫端恣挥洒。

奋飞既胡越，有怀不可写。新诗来启予，沧江珠盈把。

于时月露清，竹叶滟金斝。遗音锵钧韶，古意薄风雅。

遥瞻德星聚，烱烱光照夜。汉廷方渴贤，平步登金马。

譬如磥砢材，匠石岂云舍。宁为汲黯戆，无效齐王假。

披肝见精诚，结舌类喑哑。古来英雄人，起自耕隐者。
季子祠
夏子重（清代）

策马西郊卅里驰，独从江上拜神祠。东周已往风流在，南国多贤领袖推。

千载家声承至德，四朝庙貌表隆仪。世人事后持迂论，试与摩挲至圣碑。
待月桥
梅庚（清代）

石梁横谷口，花片逐残春。风响应茶臼，岚光下葛巾。

几时鹧鸪月，已照虎溪人。此是峰头路，潺湲好问津。
刘韶美辞试馆职
王十朋（宋代）

学问称博洽，向后无此刘。太一然青藜，迟君天禄游。

给札试玉堂，故事久不修。遴选先实才，闻之辄掉头。

我乃行秘书，肯随铅椠流。三日扫虚室，伫想心悠悠。

张罗君不顾，窃食吾怀羞。西风吹兼葭，倚玉嗟无由。
哭曾令绰三首 其三
韩维（宋代）

饰馆延归驭，维舟结胜游。黄花频采掇，白发共淹留。

预约归田计，仍怀许国忧。斯言两不遂，恸哭竟何尤。
偈颂二十五首
释道璨（宋代）

桃花无数，李花无数。
若向这里活眼不开，平地上死人更是无数。
去年踏青人今年不来，今年上坟底明年何处。
日月急如梭，生死无定据。
谨白参玄人，光阴莫虚度。
句
钱昭度（宋代）

风欲抛高雨压沉，黄昏前后五更深。
秋日四首
宋祁（宋代）

客心惊暮节，天意歇馀芳。
莲罢池收子，榴成露罅房。
绨袍亲故暖，纨扇委空凉。
庾信真愁否，仍能用斛量。
山口道中
韩元吉（宋代）

芳草连云水拍溪，春山树树子规啼。
东风何事催行客，偏遣残红趁马蹄。
送方时父
刘克庄（宋代）

向来羞作绕枝飞，刘表区区不足依。
索饭儿嗔郎罢出，画眉人约藁砧归。
食鱼底处容长铗，射虎今方尚短衣。
老缚一官行未得，羡君去采故山薇。
浪淘沙令
吴元可（宋代）

浅约未曾来。一径苍苔。缃桃无数棘花开。怪得闭门机杼静，挑菜初回。

幽树鸟声催。欲去徘徊。□□别久易相猜。幽绪一晴无处著，戏打青梅。
双燕窝
屈大均（明代）

双燕复双燕，生时不相见。相见在黄泉，雌雄何婉娈。
夏日杂诗
何溥（清代）

车马曾无到薜萝，论交能得几人过。月临曲径花阴转，帘卷薰风午梦多。

买骏但思郭氏语，吟诗空忆杜陵歌。蹉跎深惜光阴去，近水楼台老芰荷。
雨欲作步至浦口
陆游（宋代）

雨作千山暗，风来万木号。
放怀忘世事，徐步出亭皋。
野处惟知遯，心期不复豪。
宋清捐善药，须贾遗绨袍。
宁乞陶翁食？难餔楚客糟。
精心穷易老，余力及庄骚。
杖屦时行乐，锄耰惯作劳。
正令朝夕死，犹足遂吾高。
为沧江虞使君赋客室三首
程公许（宋代）

四达皇皇一广居，此中妙用绝方隅。
客来请问名斋意，拈与床头太极图。
玉版鮓次陆子元郎中韵
楼钥（宋代）

鲟黄不减鲸与鱣，逆风鼓鬣喷腥涎。
渔人不顾浪如山，谈笑坐致扁舟前。
一钩香饵不得去，何用大网相萦缠。
挥刀纷纭脔肉骨，巨口噞喁诚可怜。
珍鮓万瓮不论钱，头颅万里頳行肩。
星朗日参玉版禅，颇厌蔬食供盘筵。
尚书亲作孟宗寄，坐觉匕箸生春妍。
却笑多事张茂先，光怪异说空千年。
严州名宦九首 其七 胡寅
林光（明代）

致堂胡公字明仲，侍御徽猷名已重。绍已六年刺睦州，政教兼已民载颂。

文定衡山远寄书，父子之间相谕讽。一年作郡怠易生，宜作三年勤御众。

远大之业积累成，莫谓未迁生怠纵。学宫改作实自公，建宁人物称群凤。
寄敬亭山清越上人
许棠（唐代）

南朝山半寺，谢脁故乡邻。岭上非无主，秋诗复有人。

高禅星月近，野火虎狼驯。旧许陪闲社，终应待此身。
鼓笛令·宝犀未解心先透
黄庭坚（宋代）

宝犀未解心先透。恼杀人、远山微皱。意淡言疏情最厚。枉教作、著行官柳。

小雨勒花时候。抱琵琶、为谁清瘦。翡翠金笼思珍偶。忽拚与、山鸡僝僽。
蓬莱阁早发望海
周家禄（清代）

神女献大珠，奉槃出沧海。忽为羲和夺，掩面失光彩。

龙宫起严装，千山擎笏待。俄顷朝天阶，拂衣霜皑皑。

星冠一摇动，漫天散珠琲。可惜青珊瑚，堕水不可采。
放言 其四
刘克庄（宋代）

万里先行脚，三家晚闭关。曾求诗入海，亦作史藏山。
次韵邓慎思见寄
孔武仲（宋代）

暂寄潇湘百尺船，谁论灶冷突无烟。
城阴潦积朝慵出，枕底波鸣夜废眠。
潭府更看花似锦，洞庭将泛水如天。
相期尽校蓬山藏，不秖东流酹酒仙。
春色满皇州（一作薛能诗）
滕迈（唐代）

蔼蔼复悠悠，春归十二楼。最明云里阙，先满日边州。

色媚青门云，光摇紫陌头。上林荣旧树，太液镜新流。

暖带祥烟起，清添瑞景浮。阳和如启蛰，从此事芳游。
后二日望东南大雨久之白龙翔于云间掉尾而上老农云白龙见则旱祥也
周紫芝（宋代）

白昼钩帘望处长，初于眼界了无妨。坐看云岭埋烟雨，聊借西轩作晚凉。

卷水翔龙方矫矫，转山飞瀑更浪浪。丰凶许事谁能问，独对残书月满床。
雪
李洪（宋代）

六幕同云岁又残，忽惊腊雪满群山。
谁知曳履涂中去，端有披蓑江上还。
三白吉祥千里内，六花飞舞两楹间。
诗成自怪无奇语，欲压刘叉思觉悭。
九叠
刘克庄（宋代）

苍头呵欠纳诗卷，赤脚鬅鬙收药铛。
惟有小窗一枝影，夜寒不睡伴先生。
董邦达山水小帧 其三 松云蔚秀
弘历（清代）

丹青奇绝由心匠，寸楮收罗万叠山。我亦因之步松径，翠微深处每忘还。
次李鹤云见寄
萧立之（宋代）

老病吟诗废，愁烦送日过。时危江陆变，路断虎狼多。

昔梦来今雨，长怀入短歌。行藏吾自了，匣镜不须磨。
祷雨于保福寺是日大雨至
袁说友（宋代）

常旸为虐势流金，稽首长松幸屈临。一佛等慈清苦海，众生度厄浴甘霖。

沛然而下期中熟，可以无饥免大祲。好雨㥄人愁抱释，退思畴昔尚熏心。
梅
戴复古（宋代）

孤标粲粲压群葩，独占春风管岁华。
几树参差江上路，数枝装点野人家。
冰池照影何须月，雪岸闻香不见花。
绝似林间隐君子，自从幽处作生涯。
大堤曲
杨巨源（唐代）

二八婵娟大堤女，开垆相对依江渚。待客登楼向水看，

邀郎卷幔临花语。细雨濛濛湿芰荷，巴东商侣挂帆多。

自传芳酒涴红袖，谁调妍妆回翠娥。珍簟华灯夕阳后，

当垆理瑟矜纤手。月落星微五鼓声，春风摇荡窗前柳。

岁岁逢迎沙岸间，北人多识绿云鬟。无端嫁与五陵少，

离别烟波伤玉颜。
济上留别朱野岩
唐梦赉（清代）

湖上红衣摇落时，闲亭竹树寄芳卮。青门射策人皆老，碧岳寻真事已迟。

别岸蒹葭留晚照，前溪箫管动离思。《阳关》入破声声慢，知共琴樽更有期。
太保琅琊相公见惠酒因成二绝用为纪谢
魏野（宋代）

从前相辅皆频出，独在中书十五秋。
太岳汾阴封祀了，这回好共赤松游。
逢雪宿芙蓉山主人
刘长卿（唐代）

日暮苍山远，天寒白屋贫。
柴门闻犬吠，风雪夜归人。
山田久欲拆
王安石（宋代）

山田久欲拆，秋至尚求雨。妇女喜秋凉，踏车多笑语。

朔云卷众水，惨淡吹平楚。横陂与直堑，疑即没洲渚。

霍霍反照中，散丝鱼几缕。鸿蒙不可问，且往知何许。

攲眠露下舸，侧见星月吐。龙骨已呕哑，田家真作苦。
闺情效香奁体
黄庚（元代）

金鸭烟销一字香，满怀春恨强梳妆。
看花又怕东风恶，偷隔纱窗看海棠。
秋兴
陆游（宋代）

酌酒桑阴下，邠风入醉歌。
何须绳检外，名教乐还多。
题李伯时马
张侃（宋代）

近代李伯时，能画天厩马。画本出心匠，不在韩干下。

真骨独当御，汗血沫凝赭。为渠生光辉，神妙非力假。

平日熟意态，绘事颇閒暇。谁知赝易真，万马悉喑哑。

色带碧云騢，和鸾亦雅雅。一笔竟不予，此意识者寡。
挽家溪危知郡
王义山（宋代）

当家旧只说骊塘，近代家溪名又香。
仁智扁斋天动静，正邪抗疏界阴阳。
伤哉所到方丹毂，惜也斯人不玉堂。
孤负锦江人望断，使君已在白云乡。
依韵和宋中道观八月二十八日车驾朝谒景灵宫
梅尧臣（宋代）

都人夹望禁槐傍，阊阖初开旭日光。彫玉翠鞍牵騕袅，盘龙朱辇烂文章。

焚香閟殿开严帐，汲水寒沟洒广庄。一见天颜万人喜，却回宫禁乐声长。
殢人娇（李莹）
杨无咎（宋代）

恼乱东君，满目千花百卉。偏怜处、爱他秾李。莹然风骨，占十分春意。休漫说、唐昌观中玉蕊。

女石雪减霜，凌红掩翠。看不足、可人情味。会须移种，向曲栏幽石戚。愁绿叶成阴，道傍人指。
湖边晓行
陆游（宋代）

蹇驴清晓掠湖堤，缓辔迎凉帽影低。
露拆渚莲红渐闹，雨催陂稻绿初齐。
先秋叶已时时堕，失旦鸡犹续续啼。
不是老来忘睡美，戴星南亩惯扶犁。
贤者之孝二百四十首·许孜
林同（宋代）

能感猛鸷类，都无搏噬心。
同游至鹿虎，共宿有鸠鹰。
心如谷种
詹初（宋代）

人心如谷种，生生本无时。
虽然有生意，培养贵自知。
不耘诚为昧，揠苗良可悲。
戒病复有事，苗秀实可期。
题养正图六十首 其十九 贱货尊贤
弘历（清代）

崇堂列宾筵，鸣玉白珩讯。哗嚣非楚宝，英贤斯登进。

王孙诚善答，简子乃失问。
投翰林萧舍人
温庭筠（唐代）

人间鹓鹭杳难从，独恨金扉直九重。万象晚归仁寿镜，

百花春隔景阳钟。紫微芒动词初出，红烛香残诰未封。

每过朱门爱庭树，一枝何日许相容。
赏桃和西席陈嘉谋韵
周瑛（明代）

五峰堂北百花台，座上刘郎惊不回。疏雨情怀空自爱，春风面目为谁开。

久怀渔钓溪头路，不借阳和天上栽。今日繁华明日改，黄昏相对且衔杯。
忆少年
佚名（宋代）

金徒箭、晓漏延长。霄极烂星芒。珠旒绚采，黼衮交章。宸表寝永昂。上交合奠鬯流香。
燎扬光。神锡以百祥。寿延于无疆。三时告稔，万亿满仓箱。思边防。蛮貊尽来王。
送李滁州
白居易（唐代）

君于觉路深留意，我亦禅门薄致功。未悟病时须去病，

已知空后莫依空。白衣卧病嵩山下，皂盖行春楚水东。

谁道三年千里别，两心同在道场中。
初寒偶出
陆游（宋代）

霜气凋关树，晴光入市楼。
闲人无造请，佳日亦遨游。
湖白方新出，淮亦亦易求。
秋来幸无病，作意试新篘。
竹院
释行海（宋代）

满林凉影绿沈枪，对此浑无俗肺肠。
闲客偶来清话久，戛檐风摆翠梢长。
黄巢墓
释鉴（宋代）

图王争霸业，知古仗戈矛。
英风今何在，都成一古丘。
光禄叶大卿哀词
宋祁（宋代）

八十浮龄尽，三千去日长。
丛兰秋寂寞，卿月夜苍茫。
里友歌迎绋，州民酹续浆。
英魂知所托，桥梓蔼成行。
尚长道十年离索杯酒话旧，怃然若隔世，醉笔
杨万里（宋代）

竹间露重午方乾，松里云深复亦寒。
只道一溪无十里，为谁百屈更千盘。
冯外孙支孚自龙湾来省
黎淳先（明代）

别来三月非吴下，访我茅茨自去年。台上风云看骏足，樽前言论藉蝉联。

心悬桑梓移轻棹，读罢蒿莪悲远天。不是馨儿王仲祖，庾公那得有名传。
渔家傲·荷叶荷花相间斗
晏殊（宋代）

荷叶荷花相间斗。红娇绿嫩新妆就。昨日小池疏雨后。铺锦绣。妆人过去频回首。

倚遍朱阑凝望久。鸳鸯浴处波文皱。谁唤谢娘斟美酒。萦舞袖。当筵劝我千长寿。
京师九日同人慈仁寺祭顾先生祠呈同集诸君子 其三
左宗植（清代）

今日已重九，城郭秋气爽。雅游从群贤，载酒谒遗像。

平生书局随，席间劣函丈。华檐芘髡缁，藻井护龙象。

尚德抑虚无，后死有吾党。云何祀二百，社祭典久旷。

繄赖张与何，祠构事草创。青红坏壁侧，三楹位东向。

罗拜十七人，祭酒布衣长。精神感冥漠，灵魄接惝恍。

想见两度游，白发倚筇杖。将身王尼车，戴首逢萌盎。

沈吟述古作，惨澹旧京唱。空余两髯叟，旧识孤鹤状。

尽日号西风，寒涛送悲壮。
和榴皮题壁韵 其二
郭椿年（宋代）

欲知古寺传神处，便是东庵饮酒馀。谁道逍遥蓬岛客，最能提唱竺乾书。
怀史计使
赵汝腾（宋代）

皇华叱驭遂驱驰，抱病匆匆语别离。不到天风海涛地，空吟春别暮云诗。

似闻信宿留桑下，惜不扁舟趁水涯。一笑论文何日再，玉川为我说相思。
陶然轩呈孔掾
郭祥正（宋代）

我醉不在酒，心常醉于天。出处无固必，四时任陶然。

世网谁拘拘，冥鸿自翩翩。隐凡乐吾乐，陶然名此轩。

采掇富菊杞，芬香籍兰荃。啼鸟助春喜，相呼语涓涓。

好风集清微，时写朱丝弦。秋月莹池上，腊雪堆檐前。

客来亦把酒，客去醉还眠。为君发短调，意将千载传。
壶中天 题高茶庵《茶梦庵词》
赵我佩（清代）

苔痕晕碧，悄无人院落，帘垂风静。竹榻茶烟凉似水，曲曲瓶笙静听。

丽句敲金，新词漱玉，眷属神仙并。清闲赌战，一瓯同试香茗。

争羡画壁旗亭，双鬟妍唱，妙谱红牙订。半枕梨云幽梦熟，谁把诗魂唤醒。

消渴文园，伤春杜牧，不赐头纲饼。归来倦鹤，雪衣飞破花影。
运斤赋附歌
席夔（唐代）

彼二子兮以艺相崇，得一理兮其心则同。运斤在手诚可惧，坚立不动神之雄。
七月初五，夜梦一老人，携登亭台，饮予以酒，命咏二绝。时酒气在喉，残镫映窗，披衣记此 其一
俞允若（清代）

看月水在天，看水月在地。水月两相辉，游者得天趣。
醉归
陆游（宋代）

夜分饮散酒家垆，归路迢迢月满湖。
小竖窃言翁未醉，入门犹记露菖蒲。
谢送石松 其二
韩淲（宋代）

故人知我老生埃，天目春松亦茂哉。从此涧清山愈邃，移来不待著诗催。
南峰亭
方仲谋（宋代）

水色山光照曲阑，芳春时节称游观。莺花不为少年惜，尊俎莫辞终日欢。

香逐好风来席上，景随佳句落毫端。人间胜事今犹古，谁识相并四者难。
延平次赵纠曹韵十四首·橘轩
陈宓（宋代）

当年初种时，四老戏其中。
何如与我辈，坐对霜天红。
寓秦淮寄冶城知己
林鸿（明代）

萍踪无蒂数分携，海国羁魂易惨悽。千里归心逢腊尽，乱山残雪望乡迷。

荒村落叶浑成雨，极浦寒潮亦到溪。遥想石桥梅发处，何由缩地一攀跻。
丙辰季夏雨中
释斯植（宋代）

天涯身尚寄，何日向东州。
一夜霜欺鬓，连朝雨送愁。
梦多吟作崇，闲极懒为雠。
若问浮生事，无心即是谋。
渔家傲
贺铸（宋代）

莫厌香醪斟绣履。吐茵也是风流事。今夜夜寒愁不睡。披衣起。挑灯开卷花生纸。

倩问尊前桃与李。重来若个犹相记。前度刘郎应老矣。行乐地。兔葵燕麦春风里。临淮席上，有客自请履饮之，已辄呕。有所欢，促召之，既见，如昧平生者。是夜以病目，命幕僚主席，因赋此以调二客。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其七
周密（宋代）

东皇驾春去，遗我绿满川。窗前一径苔，珍重如青毡。

闲门断来人，剥啄惟啼鹃。山房万书卷，相对皆圣贤。

滔滔一世中，此道殊孤鶱。
渡海三首 其二
李光（宋代）

出处从今莫问天，南来跨海岂徒然。须知鲁叟乘桴兴，未似商岩济巨川。
和陈君仪读太真外传五首
黄庭坚（宋代）

梁州一曲当时事，记得曾拈玉笛吹。
端正楼空春昼永，小桃犹学淡燕支。
谢人惠拄杖
齐己（唐代）

何处云根采得来，黑龙狂欲作风雷。

知师念我形骸老，教把经行拄绿苔。
月台
喻良能（宋代）

青林阙处绿阴开，十里长风送月来。
妒雨玩云都净尽，素华清影巧裴徊。
自河南入关所经皆秦汉旧迹车中无事因仿香山新乐府体率成十章 其三 贾谊墓
洪亮吉（清代）

西京执戟郎，绿鬓忽已皓。太宗爱老臣乃少，武皇爱少臣复老。

坐令人惜贾洛阳，怀奇亦不值武皇。灌婴周勃哙伍耳，是老秃翁何足详。

长沙西来对宣室，汉皇才高殊自失。固知尚鬼由楚人，因从楚来询鬼神。

鬼神之言亦陈戒，汉廷惟生识成败。君不见，微吟贾生赋，车过洛阳界，坟荒无人碑已坏。

纷纷何况里中儿，我亦少年先下拜。
菩萨蛮 西郊海棠已放，风复大作，对花怅然
龚鼎孳（清代）

爱花岁岁看花早，今年花较去年老。生怕近帘钩。

红颜人白头。

年禁风似箭。更打残花片。莫便踏花归。留他缓缓飞。
和胡蕙麓大令访西涯先生墓诗
法式善（清代）

西涯宅废水空存，又叩禅扉访墓门。病衲斜阳剪榛莽，老羝秋雨啮松根。

仅留诗句传湖海，无复齑盐计子孙。三百年来谁过问，暮鸦黄叶畏吾村。
秋日寄友人
苏轼（宋代）

柳条风暖会吟时，林下池边屐齿移。
别後过从更疏懒，暮蝉嘹乱不胜悲。
次韵平无等岁暮有怀
释德洪（宋代）

文章有神惊颖脱，风雷先听毫端落。穷年秀气不知休，此盖道馀德之粕。

大人见世当有驭，一枝区区何足托。此语令君意自消，双眸新退重重膜。

鼻端馀地大于天，挥斤请看无沾垩。吟诗写字到骨清，寓意乃佳工折莫。

我年十五恃豪伟，废食忘眠专制作。人令瑕玷混吞声，将使骇世驱时恶。

那知任已返吾病，迩来猛省能自薄。默唇僻处兀聋痴，十问烦人慵一答。

聚呵随骂嗟愚狂，不详乃背初心约。我不怪君亦不嗔，君独何心惟喜跃。

人生异趣各有谋，分定那可相更博。君不见谪仙历落解全真，月下一尊堂独酌。

又不见渊明坦率从所好，闷遭五斗相缠缚。矧予于世百无求，纷纷固可俱抛却。

岁月更如秋晚池，草木向枯泉欲涸。行看东风颠沛来，又丽繁红入斜萼。
颂古五首
释如琰（宋代）

赵州老汉热心肠，一盏粗茶验当行。
回首路傍桥断处，白蘋红蓼映斜阳。
得亲老家问
杨万里（宋代）

节里难为客，家中数有书。
慈亲问皎否，意绪各何如。
强酒那能尽，添愁不更除。
旧来贫未仕，父子岂相疏。
送刘振廷令慈利
王廷陈（明代）

别离古有调，送尔一长吁。远下荆门鹢，双飞汉殿凫。

鸣琴依石筱，岸帻眺春湖。暇日烟花兴，风流陶令俱。
起伏龙行呈张元亮
王质（宋代）

使君寸丹通九渊，冷彻龙胆惊不眠。掣关稽首玉帝前，青霓影里一粲鲜。

群龙下走如奔泉，电旗掀舞雷车旋。怒蛟腾起缠阴涎，四海五湖归一髯。

黄尘白沙飞满川，顷刻变作声潺湲。何人此手有此拳，敛散风雨麾云烟。

一州千里十万廛，翻覆歉岁为丰年。云花缭绕金连钱，使君倚鞚将朝天。

千珠万玉倾箱圆，夕阳扪腹秋风边。此时可怀不可瞻，何不留取黄金鞭。
秋暮书怀
谢榛（明代）

木落风高万壑哀，山川纵目一登台。
夕阳满地渔樵散，秋水连登鸿雁来。
白发无情淹岁月，黄花有意照樽罍。
西园公子虚陈迹，词客于今说爱才。
腊前月季
杨万里（宋代）

只道花无十日红，此花无日不春风。
一尖已剥胭脂笔，四破犹春翡翠茸。
别有香超桃李外，更同梅斗雪霜中。
折来喜作新年看，忘却今晨是季冬。
颂一百则
释重顯（宋代）

莲花荷叶报君知，出水何如未出时。
江北江南问王老，一狐疑了一狐疑。
寒夜坐月示草衣二首 其一
吴敬梓（清代）

今夜霜中月，依然照独吟。短檐窥野马，曲木碍归禽。

但觉情怀减，其如岁序侵。邻家歌舞宴，彻晓恼人心。
白沟行
郝经（元代）

西风易水长城道，老泞查牙马频倒。岸浅桥横路欲平，重向荒频问遗老。

易水南边是白沟，北人为界海东头。石郎作帝从珂败，便割燕云十六州。

世宗恰得关南死，点检陈桥作天子。汉儿不复见中原，当日祸基元在此。

沟上残城有遗堞，岁岁辽人来把截。酒酣踏背上马行，弯弧更射沟南月。

孙男北渡不敢看，道君一向何曾还。谁知二百年冤孽，移在江淮蜀汉间。

岁久河乾骨仍满，流祸无穷都不管。晋家日月岂能长，当时历数从头短。

日暮途穷更著鞭，百年遗恨入荒烟。九原重怨桑维翰，五季那知鲁仲连。

只向河东作留守，奉诏移官亦何疚。称臣呼父古所无，万古诸华有遗臭。
挽赵卿无垢二首
刘克庄（宋代）

自是妖星死诸葛，非关潦雾病文渊。
莼鲈不复归吴矣，琴鹤还如出蜀然。
贤有丰碑存岘者，俭无高冢象祁连。
东风一掬交游泪，吹向柯山宰树边。
九绝为亚卿作
韩驹（宋代）

君去东山踏乱云，
后车何不载红裙？
罗衣浥尽伤春泪，
只有无言持送君。
句 其三十五
徐俯（宋代）

两岁昭潭无瘴疠，清秋郁郁望神冈。
舞曲歌辞 白纻辞三首 其二
李白（唐代）

月寒江清夜沉沉，美人一笑千黄金。
垂罗舞縠扬哀音，郢中白雪且莫吟，子夜吴歌动君心。
动君心，冀君赏。
愿作天池双鸳鸯，一朝飞去青云上。
代雉朝飞
鲍照（南北朝）

雉朝飞。
振羽翼。
专场挟雌恃强力。
媒已惊。
翳又逼。
蒿间潜彀卢矢直。
刎绣颈。
碎锦臆。
绝命君前无怨色。
握君手。
执杯酒。
意气相倾死何有。
元符大朝会三首 其一 皇帝初举酒用《灵芝》。
郊庙朝会歌辞（宋代）

嘉瑞降临，应我皇德。烨烨神芝，不根而植。春秋三秀，昼夜一色。

物播诗歌，声被金石。
桂枝香 天柱山房拟赋蟹
吕同老（宋代）

松江岸侧。正乱叶坠红，残浪收碧。犹记灯寒暗聚，簖疏轻入。

休嫌郭索尊前笑，且开颜、共倾芳液。翠橙丝雾，玉葱浣雪，嫩黄初擘。

自那日、新诗换得。又几度相逢，落潮秋色。常是篱边早菊，慰渠岑寂。

如今谩有江山兴，更谁怜、草泥踪迹。但将身世，浮沈醉乡，旧游休忆。
龟峰衔日
柯培元（清代）

曳尾波间不计年，日华吞吐雪花溅。扶桑远上曈昽影，昂首红云碧落边。
咏史
许及之（宋代）

南汉倾颓宫女亡，风流争睹一花香。香名认取素馨字，玉树琼花一样妆。
岐王席上咏美人
张谔（唐代）

半额画双蛾，盈盈烛下歌。玉杯寒意少，金屋夜情多。

香艳王分帖，裙娇敕赐罗。平阳莫相妒，唤出不如他。
读陶靖节诗
程俱（宋代）

吾观靖节诗，三叹有遗音。卧看起咏之，愔愔澹多心。

欲学靖节诗，慎勿学其语。心源如古井，衡气光发宇。

言无出言意，妙语自天与。譬如清泠渊，月湛不可取。

嵚崎阨惊湍，乃若震雷鼓。斯言可深味，往往弃如土。
雨中同菘畴小霞泛舟至罗仙家送春
孙原湘（清代）

湖山如梦雨如尘，道是寻春却送春。画桨双枝天上水，红楼一角意中人。

难遮去路唯青草，不定来踪是绿蘋。究竟为谁惆怅煞，閒愁才洗又重新。
北苑十咏·造茶
蔡襄（宋代）

屑玉寸阴间，抟金新范里。
规呈月正圆，势动龙初起。
焙出香色全，争夸火候是。
留守相公玉汝宠示嘉篇有棠阴旧游之句过奖难当辄敢和呈
文彦博（宋代）

曹酒清醇饮易酣，接䍦倒著不须簪。甘棠旧憩人无咏，何似退归伊上庵。
荒芜
卢若腾（明代）

薄田仅数亩，而不免荒芜；世乱多豪彊，兼并恣狂图。

膏腴连阡多，犹复争区区；我虽不得食，何愧首阳夫！

视彼饱欲死，无乃类侏儒。伤哉时与命，谁肯辨贤愚。
瑞像阁同杨骥雪夜饮酒
郑侠（宋代）

浓雪暴寒齐，寒齐岂怕哉。
书随更漏尽，春逐酒瓶开。
一酌留孔孟，再酌招赐回。
酌酌入诗句，同上玉楼台。
朱必东马子莘二侍御过访蒲坂别业
郑岳（明代）

芳郊杂树草堂深，忽枉仙舟李郭临。别制衣巾无俗调，幽居畎亩有馀心。

喜看秧稻千家绿，倦坐榕冈十里阴。正好剧谈愁别去，空庭月色对谁吟。
遣怀
俞德邻（宋代）

扰扰乾坤几战尘，南山北阙意逡巡。贫思隐语呼庚癸，病怯流年避巳辰。

三顾恐无开济术，百年须了去来因。鹿门有约吾将隐，倚杖看云老此身。
庭下
沈辽（宋代）

庭下乱生春草花，夭红不称野人家。漫开漫落无人折，留得孤根数寸槎。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其九
刘一止（宋代）

胡儿岂敢易江沱，前日谋臣谬讲和。为问奸谀羞死未，较量今者孰为多。
和徐伯远无为道中
王之道（宋代）

江南五月稻抽芒，想见含花带露香。
底事淮乡太迟晚，一犁新雨正开荒。
赠郭澹溪
方回（元代）

赫日烧空暍欲死，诗来如向雪中看。
古罍出土铜声尽，明月浮空贝影寒。
江海岂无鸥作社，头颅安得鹖为冠。
会须弃置人间事，同向秋风觅钓竿。
天阴望钟山
曹勋（宋代）

尘土不满眼，飞鸿入无倪。
摇情望钟山，岩壑移东西。
荆榛蔽青望，上下纷冥迷。
昔人去已远，草堂怀烟霏。
此意竟何往，缅怀谁与追。
胡为命驾一登览，诛除氛祲褰云旗。
戏答俞清老道人寒夜三首 其一
黄庭坚（宋代）

索索叶自雨，月寒遥夜阑。马嘶车铎鸣，群动不遑安。

有人梦超俗，去发脱儒冠。平明视清镜，正尔良独难。
游隐静往反四首
陈造（宋代）

突兀南山万仞青，餍观山顶白云生。
今朝访道五峰去，却向白支生处行。
过当涂
米芾（宋代）

鸥鹭依寒水，蒹葭静晚风。烟光秋雨细，树色碧山重。
寄题安氏西林别业
崔光玉（明代）

流光迅风轮，奇标密玄赏。缅彼西林幽，伊人遂孤往。

川阜翕而回，云霞互相荡。背谷面嵚崟，临流眺深广。

危磴非一盘，崇台得平壤。拾翠戾中州，采芳搴宿莽。

𦸂渚半芙蕖，花源杂菰蒋。野鹤卓不群，水凫宛其项。

披翳竟如无，穿薄亭忽敞。林端景易昏，竹杪烟初上。

信匪混喧嚣，差足供偃仰。散体随飘飖，游神极虚扩。

有方情自适，无营念不爽。迨我暇日多，丘园叶嘉奖。
题落叶
司空曙（唐代）

霜景催危叶，今朝半树空。萧条故国异，零落旅人同。

飒岸浮寒水，依阶拥夜虫。随风偏可羡，得到洛阳宫。
和江十浮光隐者
韩维（宋代）

我本岩壑性，落身名利场。
譬如笼中鸟，飞举意不忘。
常恨此世人，与古不相方。
争名塞朝市，养志空岩房。
近闻二三子，卜筑淮山旁。
松柏手自种，夏阴郁苍苍。
晨钓淮上石，暮返林中堂。
琴樽自为乐，过是皆秕糠。
乃知天下士，未易一概量。
好事江夫子，慕之著辞章。
名落尘土间，清风何激扬。
安知后来者，不及董与黄。
除夕和唐人张继张佑即事四绝句
程公许（宋代）

一笑升沉休问天，赞房赢得日高眠。
五湖浪透门前港，何不乘风称放船。
停车八仙塘
彭蕴章（清代）

岚光水色绕孤村，斜日停车傍寺门。雨后秋山蒸雾气，烧余衰寺蚀霜痕。

沙洲船泊橹声歇，鹫岭人稀鸟语喧。行过板桥红树外，一川碎石野泉吞。
忆郑元甫
许棐（宋代）

别后黄花两度残，天涯彼此寄书难。几行雁字斜阳里，聊当平安一纸看。
漳南书事
郭祥正（宋代）

元丰五年秋，七月十九日。猛风终夜发，拔木坏庐室。

须臾海涛翻，倒注九溪溢。湍流崩重城，万户竞仓卒。

万牛岂复辨，涯渚恍已失。婴老相携扶，回首但悽慄。

忧心漫如焚，救疹竟无术。忆昨摄印初，岁望颇云吉。

田畴时雨足，粳糯各秀实。胡为兆阴怪，平地遭潏汨。

尤嗟梁栋材，中道摧折毕。日月有常度，金行正萧瑟。

畴咨风雨师，残害皆天物。天心本好仁，忍视久不恤。

况今大上圣，治具严且密。骑马藏民间，教兵授神笔。

四夷还旧疆，百辟奉新律。固宜集和气，祥瑞为时出。

缘何漳南民，憔悴抱愁疾。终当呼长鲸，一吸见蓬荜。
和范景仁王景彝殿中杂题三十八首并次韵 其二十九 再观牡丹
梅尧臣（宋代）

闻说偷观近玉栏，肠如车毂走千盘。无人忆著洛阳日，走马魏王堤上看。
巢乌
张先（宋代）

乌啼东南枝，危巢雏五六。
心在安巢枝，一日千往复。
脱网得群食，入口不入腹。
穷生俾反哺，岂能报成育。
戏呈珉禅师
周麟之（宋代）

我来何幸识支郎，百丈峰头宝月光。
质薄自怜非燕颔，途穷谁信是龟肠。
渐看鬓底千丝白，敢说眉间一点黄。
坐见锦溪秋水阔，不知何日理归艎。
送文子赴阙
陈亮（宋代）

直排阊阖挽天潢，到得云章自帝乡。
电抉雷掀惊伟特，韵成钧奏快铿锵。
紫泥新拜丝纶宠，前席行依日月光。
禁侍燕闲如献纳，愿将民瘼达君王。
颂古三十八首
释从瑾（宋代）

恁么不得总不得，脱却布衫赤骨律。
劈头一搭忽翻身，便见口开并眼白。
咏史·谢东山
张玉孃（元代）

风卷胡沙动地尘，蔷斋微步独断腰。
危楼花落繁华尽，总付春风舞柳条。
中夜见月
刘攽（宋代）

月午四邻静，高斋人寂然。虚空时有警，影响善惊眠。

宿羽移深树，商胡惯夜船。无云更可恨，珍重此婵娟。
和陶饮酒 其一
周金然（清代）

种苗荒东皋，种豆芜南山。勤动苦终岁，篝车乃空言。

安得休粮方，藉以保馀年。不如营一醉，此方竟谁传？
自鄂还湘次韵答申夫方伯
曾国荃（清代）

未步金銮上谏坡，曾看哭楚起沈疴。言归此日江之永，但愿来年海不波。

鱼美武昌春意薄，雁回衡岳别情多。枣梨姜芥谁相赠，且向涟溪问钓蓑。
会稽颂·大禹陵
诸葛兴（宋代）

瞻越山兮镜之东，郁得木兮丛。
倚青霞兮窆石，枕碧流兮宝宫。
端黻冕兮穆穆，列俎豆兮雍雍。
梅为梁兮挟风雨，倏而来兮忽而去。
芝产殿兮间见，橘垂庭兮犹古。
壁腾辉兮桂荐瑞，书金简兮缄石蒉朝万玉兮可想，
探灵文兮何秘。嗟洚水兮潢流，
民昏垫兮隐隐忧。运大智兮无事，
锡洪范兮攸畴。身劳兮五岳，
迹书兮九州。亶王心兮不矜，
迄四海兮歌讴。猗圣宋兮中兴，
驻翠跸兮稽城。独怀勤兮旷代，
粲奎文兮日星。扬舲兮拊鼓，
吴歈兮郑舞。奠桂酒兮兰肴，
庶几仿佛兮菲食卑宫之遗矩。
倦寻芳（上元）
吴文英（宋代）

海霞倒影，空雾飞香，天市催晚。暮靥宫梅，相对画楼帘卷。罗袜轻尘花笑语，宝钗争艳春心眼。乱箫声，正风柔柳弱，舞肩交燕。

念窈窕、东邻深巷，灯外歌沈，月上花浅。梦雨离云，点点漏壶清怨。珠络香销空念往，纱窗人老羞相见。渐铜壶，闭春阴、晓寒人倦。
赠皇甫侍御赴都八首
元希声（唐代）

东南之美，生于会稽。牛斗之气，蓄于昆溪。

有瑶者玉，连城是齐。有威者凤，非梧不栖。

猗嗟众珍，以况君子。公侯之胄，必复其始。

利器长材，温仪峻峙。

道心惟微，厥用允塞。德辉不泯，而映邦国。

静以有神，动而作则。九皋千里，其声不忒。

粤在古昔，分官厥初。刺邪矫枉，非贤勿居。

棱棱直指，烈烈方书。苍玉鸣珮，绣衣登车。

绰绰夫君，是膺柱下。准绳有望，名器无假。

宠盖伯山，气雄公雅。立朝正色，俟我能者。

载怀朋情，尝接闲宴。好洽昆弟，官联州县。

如彼松竹，春荣冬蒨.柯叶蔼然，下渝霜霰。

会合非我，关山坐违。离鸿晓引，别叶秋飞。

騑骖徐动，尊饯相依。远情超忽，岐路光辉。

金石其心，芝兰其室。言语方间，音徽自溢。

肃子风威，严子霜质。赠言岁暮，以保贞吉。
次韵周遗直京城苦雨五首
俞德邻（宋代）

天地黯黪云气繁，淤泥没胫蜗书门。长安米升钱五百，忍饥茹芝谁绮园。
闵俗
李覯（宋代）

君门若无禄，陈编熟能读。
公庭若无法，秽德谁不足。
煦煦儒者言，沈沈小人腹。
伤心勿复道，拂絃寄清曲。
官居二首
陈造（宋代）

官居不惜日，宰县动三年。
忍事肠欲烂，为防头救燃。
不应一饱计，长受众人怜。
挽仰堪供笑，人间海易田。
友人幽居
吴锡畴（宋代）

空谷境常寂，幽居趣最真。
蛙鸣聊当乐，花发即为春。
白首惟诗酒，青山自主宾。
惜无骚雅笔，写寄市朝人。
奉和圣制送张说上集贤学士赐宴（赋得宾字）
刘升（唐代）

图书应明主，策府宴嘉宾。台曜临东壁，乾光自北辰。

网罗穷象系，述作究天人。圣酒千钟洽，仙厨百味陈。

成山徒可仰，涉海讵知津。幸逢文教盛，还睹颂声新。
榴花
舒邦佐（宋代）

万绿枝头几点春，逢人偏喜上乌云。
出来只为当时暑，故剪红绡皱作裾。
和仲良分送柚花沉
杨万里（宋代）

锯沉百叠糁琼英，一日三薰更九烝。
却悔香成太清绝，龙涎生妒木犀憎。
和酬李殿院见访之什
魏野（宋代）

清嫌水有不清泠，闲拥朱轮扣掩扃。
乐广喜披溪上雾，戴逵惭认月边星。
高情称就云为幕，雅咏宜镌石作屏。
竹里小亭从此后，因君堪号降贤亭。
韩魏公席上为官妓贾爱卿作
李师中（宋代）

愿得貔貅十万兵，犬戎巢穴一时平。
归来不用封侯印，只问君王乞爱卿。
全州登陆，宿唐家司，闻湘水声
李宪噩（清代）

千里湘流送客程，漓江未入欲分行。多情山店复相值，夜半侧闻离恨声。
题宋尚木郡伯亲览轩
谢元汴（明代）

数株梅柳夹修篁，位置之间品第详。一壑一丘胸次旷，曰仙曰第印床香。

琴尊静远调花气，庭砌萧閒隐鹤装。独有韩陵一片石，相将疏影对斜阳。
幽园
晁公溯（宋代）

幽园有嘉植，盛夏乃繁阴。
竹节见青眼，榴花开赤心。
楼高可遐览，地近无远寻。
时能卜胜地，于此盍朋簪。
念奴娇十一首 其五
李慈铭（清代）

廿年前事，正银屏莺语，嬉春时节。压鬓熏香都贴妥，替掩画罗裙褶。

翠帕分香，玉奁吹絮，一晌难轻别。打帘刚出，新妆鹦鹉能说。

欣看临水朱门，映门杨柳，柳下船如月。小扇低筝同载去，十里人家寒食。

酒榼桃花，钿囊燕子，霎是成追忆。旧欢如梦，唾绒襟上犹湿。